Глог

**Род глогох** (лат. *Crataegus*) то комплексна ґрупа древох и черякох зоз фамилиї ружох (Rosaceae), нативна у умерених предїлох сиверней гемисфери, зродна роду мушмулох. Число описаних и верификованих файтох у роду коло 250, зоз чого векшина (коло 200) жиє на Неарктику, а коло 50 файти на Палеарктику. Глоги рошню на рижних местох. 

## Систематика и филоґения роду ''Crataegus''
История таксономиї роду полна зоз описами файтох и вариєтетох, при чим ше число файтох рушало од 20 штредком трицетих рокох 20. вику, по 1.500 лєм за Сиверну Америку на початку дзеведзешатих рокох истого вику.  Даєдни авторе таксономску ситуацию роду описую як „проблем Crataegus". 

Чежке розгранїчованє файтох ше толкує зоз присутну и часту гибридизацию, голєм медзи файтами Палеарктика. Зявенє апомиксиї тиж частейше при евроазийних файтох. 

Присутни даскельо алтернативни интраґенерични класификациї, зоз численима подґрупами, секциями и сериями (оп. таксономски катеґориї). Дикинсон и сотруднїки (2000) препознали 15 секциї и 35 сериї зоз коло 250 файтами.

Род подзелєни до секцийох хтори далєй подзелєни до серийох.

## Таксономия
Найпознатши файти зоз роду *Crategus* тоː *Crategus monogyna*, односно били глог и *Crategus oxyacantha*, червени глог.

## Опис
Червени глог високи до 5 m, по хабитусу то розконарени черяк, оброснути з церньом. Фарба лупи стебла ше меня од желєней по цму кафову, так як черяк стареє. Лїсца маю длугоки конарчки, елипсасти су и маю три зубки. Квитки билкасти, позберани до главочкастого квета, и маю по 5 венчиково и по 5 погариково лїсточка. Период квитнуца од мая по юний. Плод то елипсаста червена бобка дияметра коло 10 mm на хторей ше находза погариково лїсточка, а ма по пар нашенька. Период дозреваня од септембра по октобер. 

Били глог то древо високе по 8 m, оброснуте з церньом. Лїсточка, як и младнїки, маю по себе мохотки. Квитки билкасти, алє прашнїки червени, а gineceum одсутни. Тота файта глогу кус познєйше квитнє як червени глог. Плод ма лєм єдно нашенє.

## Ареал розширеносци
Рошнє у Европи. Мож го найсц по пажицох, гущавох, коло лєсох, на каменїстих горох. 

## Розшеванє и розмножованє
Младнїки хтори рошню з кореня и тоти цо розвити зоз пупчох хтори  вжати з лєса найчастейше ше пресадзую. Нашенє вимага стратификацию же би о рок, або два, могло виключкац.,  Злєпшанє ключкавосци посцигує ше зоз интензивним сушеньом нашеня на хижней температури, скотрей стратификациї. Ридше ше калами на други файти. 

## Хаснованє
Плод мож єсц и часто ше кладзе до дунцох, або ше з нього вари маджун, а виключкани младнїки и лїсца ше додаваю до єдлох. 

Лїсца, квитки и плоди червеного и билого глогу (*Crataegus monogyna*) добре дїйствую на роботу шерца,  знїжую умерено повисшени шерцов прицисок, а тиж и змирюю. 

## Ґалерия

Файл:Crataegus monogyna (Rosaceae) 02.jpg
Файл:Crataegus monogyna (Rosaceae) 01.jpg
Файл:Crataegus monogyna in Aveyron 01.jpg
Файл:Crataegus monogyna - geograph.org.uk - 431813.jpg
Файл:Crataegus monogyna 01.jpg
Файл:Crataegus pentagyna, Rosaceae 05.jpg
Файл:Crataegus pentagyna, Rosaceae 01.jpg
Файл:Crataegus 03.jpg
Файл:Scarlet hawthorn in flower.jpg


## Литература

* Dickinson, T. A. 2000. Botany 307F – Families of Vascular Plants, Rosales – Rosaceae:

## Вонкашнї вязи

* Викифайти маю вецей информациї о статї  Глог.
Crataegus Species – The Hawthorns at Plants For A Future Архивоване на сайту Wayback Machine (26. юний 2018)

## Референци


Катеґория:Рошлїни
Катеґория:Медицина